b'\n_START_ARTICLE_\nDoctor philosophi\xc3\xa6\n_START_PARAGRAPH_\nDoctor philosophiae, dr.phil. (Danmark) eller dr.philos. (Norge), er en doktorgrad ved universiteter i Danmark og Norge, der har r\xc3\xb8dder tilbage til 1824. Graden er den h\xc3\xb8jeste akademiske grad i Danmark inden for humanistiske fag og psykologi, tidligere ogs\xc3\xa5 i naturvidenskaberne. I Norge findes graden inden for alle fagomr\xc3\xa5der. Graden findes ogs\xc3\xa5 i Sverige, oversat til svensk som filosofie doktor (ofte forkortet fil.dr. eller FD)._NEWLINE_Dr.phil.-graden giver indehaveren de samme rettigheder ved det universitet i Danmark, hvor graden er udstedt, som f\xc3\xb8lger med habilitation i Tyskland._NEWLINE_Den danske ph.d.-grad er ikke en doktorgrad men en grad indplaceret imellem kandidatgraden og doktorgraden. I engelsksprogede lande er graden Ph.D. (philosophiae doctor) en doktorgrad med det fulde navn Doctor of Philosophy. Det giver undertiden forst\xc3\xa5elsesm\xc3\xa6ssige problemer, at ph.d. i Danmark ikke er en forkortelse for en doktorgrad.'